《吟稿为寇所攘感而赋》
元代·黎伯元

旧闻野妇泣遗簪，行稿遭攘感更深。背锦奚奴犹抱恨，还毡寇盗不逢今。

鸡林有识宁希价，饭颗相逢笑苦心。侧近云山休厌我，盖棺未定尚狂吟。

作者简介：黎伯元，字景初，号渔唱。东莞人。元朝末年由岁贡历官连山教谕及德庆、惠阳教授，所至学者尊之，文风以振。明黄佐嘉靖四十年《广东通志》卷五九作黎伯原，附于其子黎光传中。著有《渔唱稿》，已佚。